P R E D K L A DA C I A      S P R Á V A

            Správa o lesnom hospodárstve v Slovenskej republike 2001 sa  predkladá na rokovanie vlády SR a Národnej rade SR na základe uznesenia vlády SR č.723 z 13.septembra 2000 ku Koncepcii lesníckej politiky SR do roku 2005 a uznesenia NR SR. 251/1993 v súlade s Plánom práce vlády SR na rok 2001.

            V správe sa hodnotí v kontexte makroekonomického prostredia hospodárstva SR  vývoj lesného hospodárstva SR v roku 2000 i medzinárodné postavenie lesného hospodárstva SR najmä pokiaľ ide o prípravu na vstup do Európskej únie a medzinárodnú spoluprácu.

             V realizácii cieľov lesníckej politiky sa hodnotí plnenie zámerov a opatrení, vyplývajúcich zo schválenej Koncepcie lesníckej politiky do roku 2005, Koncepcie a stratégie rozvoja lesníctva do roku 2010 a ďalších dokumentov (Programového vyhlásenia vlády SR a jeho aktualizácie, predchádzajúcich Zelených správ a pod.) v oblasti hlavných produkčných činiteľov, obhospodarovania a využívania lesov a v ekonomike, obchode a dôchodkovosti lesného hospodárstva, poľovníctve, legislatíve a normotvornej činnosti a transformácie lesníctva.

              Základnou metódou hodnotenia dosiahnutých výsledkov je porovnanie stavu s predchádzajúcim rokom. Použitý rozsah štandardných ukazovateľov trendu vývoja v dlhodobejších časových radoch umožňuje vytvoriť reálnu predstavu o výsledku doterajšieho priebehu ekonomickej reformy lesníctva i jeho vývoj v základných parametroch v roku 2001 a výhľad na rok 2002.

              Z hľadiska metodického a vecného prístupu k vypracovaniu “Zelenej správy 2001” pristúpilo ministerstvo k využitiu grafického znázornenia vývoja základných ukazovateľov namiesto uvádzania množstva číselných údajov, ktoré nie sú vždy zrozumiteľné adresátovi tejto správy. K hlavným hodnotiacim kritériám patria produkčné, ekonomické a sociálne kritériá a stav obhospodarovania lesov. Pri hodnotení lesníctva sa bral ohľad na stav a vývoj lesného hospodárstva SR a makroekonomické a medzinárodné súvislosti.

              V závere materiálu sa rámcovo uvádzajú opatrenia na realizáciu koncepčných zámerov lesného hospodárstva v roku 2002, vyplývajúce z “Koncepcie lesníckej politiky SR do roku 2005” a v nadväznosti na opatrenia  sú rámcovo  špecifikované východiská pre rozpočet na rok 2002.

	Materiál prešiel medzirezortným pripomienkovým konaním a bol prerokovaný v porade ekonomických ministrov vlády SR.